LV Eiropas Savienības Oficiālais Vēstnesis L 176/20

PADOMES VIENOTĀ RĪCĪBA 2008/550/KĀDP

(2008. gada 23. jūnijs),

ar ko izveido Eiropas Drošības un aizsardzības koledžu (EDAK) un atceļ Vienoto rīcību 2005/575/KĀDP

EIROPAS SAVIENĪBAS PADOME,

ņemot vērā Līgumu par Eiropas Savienību un jo īpaši tā 14. pantu,

tā kā:

(1) Padome 2005. gada 18. jūlijā pieņēma Vienoto rīcību 2005/575/KĀDP, ar ko izveido Eiropas Drošības un aizsardzības koledžu (EDAK) (1).

(2) Saskaņā ar minētās vienotās rīcības 13. pantu Vadības komiteja 2007. gada 21. decembrī iesniedza ziņojumu par EDAK darbībām un perspektīvām, lai pārskatītu vienoto rīcību.

(3) Politikas un drošības komiteja (PDK) 2008. gada 18. martā Padomei ieteica vienoto rīcību grozīt, ņemot vērā minēto ziņojumu.

(4) Precizitātes labad būtu jāpieņem jauna vienotās rīcības konsolidēta versija,

IR PIEŅĒMUSI ŠO VIENOTO RĪCĪBU.

1. pants

Izveide

1. Ar šo tiek izveidota Eiropas Drošības un aizsardzības koledža (EDAK).

2. EDAK organizē kā tīklu, kurš ietver Eiropas Savienības (ES) institūtus, koledžas, akadēmijas, universitātes un iestādes, kas risina ar drošības un aizsardzības politiku saistītus jautājumus, kā arī Eiropas Savienības Drošības pētījumu institūtu (ESDPI) (turpmāk “institūti”).

3. Tā izveido ciešu saikni ar ES iestādēm un attiecīgām ES aģentūrām.

2. pants

Misija

EDAK nodrošina apmācības Eiropas drošības un aizsardzības politikas (EDAP) jomā stratēģiskā līmenī, lai izstrādātu un veicinātu EDAP civilā un militārā personāla vienotu izpratni, kā arī lai ar apmācības pasākumiem noteiktu un izplatītu paraugpraksi saistībā ar dažādiem EDAP jautājumiem.

3. pants

Mērķi

EDAK mērķi ir šādi:

a) turpināt uzlabot Eiropas drošības kultūru saskaņā ar EDAP;

b) veicināt labāku izpratni par EDAP kā par kopējās ārpolitikas un drošības politikas (KĀDP) būtisku sastāvdaļu;

c) nodrošināt ES iestādes ar izglītotu personālu, kas efektīvi spēj risināt visus ar EDAP saistītos jautājumus;

d) nodrošināt dalībvalstu administrācijas un personālu ar zinošiem darbiniekiem, kuri pārzina ES politiku, iestādes un procedūras; un

e) palīdzēt nostiprināt profesionālas attiecības un kontaktus starp apmācību dalībniekiem.

Attiecīgā gadījumā uzmanība būtu jāpievērš atbilstībai Kopienas darbībām.

4. pants

EDAK uzdevumi

1. Saskaņā ar tās misiju un mērķiem galvenie EDAK uzdevumi ir organizēt un vadīt apmācību pasākumus EDAP jomā.

2. EDAK apmācību pasākumi ietver:

a) EDAP augsta līmeņa kursus;

b) EDAP orientācijas kursus; un

c) EDAP kursus specializētām auditorijām vai ar īpašu mērķi, kā par to nolēmusi 6. pantā minētā Vadības komiteja.

Citus apmācību pasākumus veic saskaņā ar Vadības komitejas lēmumu.

3. Turklāt EDAK jo īpaši:

a) veicina kontaktu veidošanos starp tīklā iesaistītajiem institūtiem;

b) izveido un vada interneta sistēmu augstākā līmeņa tālmācībai (IT), lai atbalstītu EDAK apmācību pasākumus;

c) izstrādā un izdod mācību materiālus ES apmācībai EDAP jomā, balstoties arī uz pašreizējiem attiecīgiem materiāliem;

d) izveido absolventu tīklu starp bijušajiem apmācību dalībniekiem;

e) atbalsta apmaiņas programmas EDAP jomā, kas notiek starp dalībvalstu apmācību institūtiem;

f) sniedz ieguldījumu ikgadējā ES apmācību programmā EDAP jomā;

g) rīko un vada ikgadējo tīkla sadarbības konferenci, kurā apvieno attiecīgus civilus un militārus dalībniekus, kas EDAP iesaistīti ES apmācībā.

4. EDAK ir vajadzīgā tiesībspēja, it īpaši, lai slēgtu līgumus, veiktu administratīvus pasākumus un varētu bankā atvērt norēķinu kontu. Atbildība, ko varētu radīt EDAK noslēgti līgumi, attiecas uz 11. panta 5. punktā minētajām ieguldījumu sniedzošām valstīm un citiem ieguldītājiem. Nekādā gadījumā nevar uzskatīt, ka Padome, tās ģenerālsekretārs vai Padomes Ģenerālsekretariāts atbild par Ģenerālsekretariāta darbinieku pakalpojumiem, ko tie sniedz saistībā ar EDAK darbībām.

5. EDAP apmācības pasākumus īsteno, izmantojot EDAK tīkla institūtus vai citus dalībniekus no dalībvalstīm, kurās notiek apmācības pasākumi.

6. ESDPI kā daļa no EDAK tīkla atbalstīs EDAK apmācību pasākumus, jo īpaši izdodot ES DPI publikācijas un piedāvājot ESDPI pētnieku lasītas lekcijas, kā arī padarot tās tīmekļa vietni pieejamu interneta sistēmai augstākā līmeņa tālmācībai (IT).

5. pants

Organizācija

1. EDAK izveido šādas struktūras:

a) Vadības komiteju, kas ir atbildīga par EDAK apmācību pasākumu vispārējo koordināciju un ievirzi;

b) Akadēmisko valdi, kas nodrošina apmācību pasākumu kvalitāti un saskaņotību; un

c) EDAK Pastāvīgo sekretariātu (turpmāk “Sekretariāts”), kas jo īpaši palīdz Vadības komitejai un Akadēmiskajai valdei.

2. Vadības komiteja, Akadēmiskā valde un Sekretariāts pilda uzdevumus, kas izklāstīti attiecīgi 6., 7. un 8. pantā.

6. pants

Vadības komiteja

1. EDAC lēmējinstitūcija ir Vadības komiteja, kurā no katras dalībvalsts ir iecelts viens pārstāvis. Katru komitejas locekli var pārstāvēt vai pavadīt vietnieks. Dokumentus, ar kuriem personas tiek apstiprinātas amatā un kurus attiecīgi apstiprinājusi dalībvalsts, nosūta ģenerālsekretāram/augstajam pārstāvim (ĢS/AP).

To valstu pārstāvji, kas sākušas pievienošanās sarunas, var piedalīties tās sanāksmēs kā aktīvi novērotāji.

2. Kopā ar Vadības komitejas locekļiem var piedalīties arī eksperti.

3. Komitejas priekšsēdētājs ir tās dalībvalsts pārstāvis, kura ir Eiropas Savienības Padomes prezidentvalsts; un Komitejas sanāksmes notiek divas reizes gadā. Vadības komitejas priekšsēdētāju pilnvaro pārstāvēt EDAK, jo īpaši, lai noslēgtu 4. panta 4. punktā minētos līgumus.

4. Komitejas sanāksmēs aicina piedalīties Akadēmiskās valdes priekšsēdētāju, ĢS/AP un Komisijas pārstāvjus.

5. Komitejai ir šādi uzdevumi:

a) izstrādāt EDAK ikgadējo akadēmisko programmu, ar ko izveido EDAK apmācību koncepciju;

b) sniegt vispārējas norādes attiecībā uz Akadēmiskās valdes darbu;

c) pieņemt un regulāri pārskatīt EDAK apmācības jēdzienu, kas atspoguļo apstiprinātās EDAP apmācības prasības;

d) izvēlēties dalībvalsti(-s), kurā(-s) notiek EDAK apmācību pasākumi, un institūtus, kuri tos īsteno;

e) izstrādāt aptuvenu mācību plānu visiem EDAK apmācības pasākumiem un vienoties par to;

f) pieņemt novērtējuma ziņojumus un vispārīgo gada ziņojumu par EDAK apmācības pasākumiem, kurus nosūta attiecīgajām Padomes iestādēm; un

g) vismaz uz diviem mācību gadiem iecelt Akadēmiskās valdes priekšsēdētāju.

6. Komiteja pieņem savu reglamentu.

7. Komitejas lēmumus pieņem ar kvalificētu balsu vairākumu. Dalībvalstu balsu skaitu vērtē saskaņā ar Eiropas Kopienas dibināšanas līguma 205. panta 2. punktu. Vajadzīgais balsu skaits lēmumu pieņemšanai noteikts Līguma par Eiropas Savienību 23. panta 2. punkta trešajā daļā.

7. pants

Akadēmiskā valde

1. Akadēmiskajā valdē ir to institūtu augstākās amatpersonas, kuri aktīvi darbojas attiecīgajā akadēmiskajā gadā. Ja vienai dalībvalstij ir vairāki pārstāvji, viņi veido delegāciju.

2. Valdes priekšsēdētāju ieceļ Vadības komiteja no Valdes locekļiem.

3. ĢS/AP un Komisijas pārstāvjus aicina piedalīties Valdes sanāksmēs. Valdes sanāksmēs drīkst aicināt piedalīties arī mācību ekspertus un augstākās amatpersonas no valstu un Eiropas iestādēm.

4. Valdei ir šādi uzdevumi:

a) sniegt Vadības komitejai akadēmiskas konsultācijas un ieteikumus;

b) ar EDAK tīklu veidojošo institūtu starpniecību īstenot pieņemto gada akadēmisko programmu;

c) pārraudzīt interneta sistēmu augstākā līmeņa tālmācībām (IT);

d) izstrādāt sīku mācību plānu visiem EDAK apmācību pasākumiem, par pamatu izmantojot pieņemto aptuveno mācību plānu;

e) nodrošināt EDAK apmācību pasākumu vispārēju koordināciju starp visiem institūtiem;

f) pārbaudīt iepriekšējā akadēmiskajā gadā īstenoto apmācību pasākumu līmeni;

g) iesniegt Vadības komitejai ierosinājumus par apmācību pasākumiem nākamajam akadēmiskajam gadam;

h) nodrošināt visu EDAK apmācības darbību sistemātisku vērtēšanu; un

i) piedalīties vispārējā gada ziņojuma veidošanā par EDAK darbību.

5. Lai izpildītu savus pienākumus, Valde var sanākt dažādos ar noteiktiem projektiem saistītos sastāvos. Valde paredz noteikumus un nosaka pasākumus, ar ko reglamentē šādu sastāvu izveidi un darbību, par ko jāvienojas Vadības komitejai.

6. Valdes reglamentu pieņem Vadības komiteja.

8. pants

Sekretariāts

1. EDAK Sekretariāta lomu uzņemas Padomes Ģenerālsekretariāts.

Darbiniekus personālam nodrošina Padomes Ģenerālsekretariāts, dalībvalstis un EDAK tīklu veidojošie institūti.

2. Sekretariāts sniedz atbalstu Vadības komitejai un Akadēmiskajai valdei, veic administratīvo un konceptuālo darbu, kas saistīts ar to pasākumiem, un sniedz atbalstu EDAK apmācību pasākumu organizēšanā.

3. Sekretariāts jo īpaši:

a) atbild par EDAK darba un apmācību programmas administrēšanu un koordinēšanu; un

b) ir galvenais kontaktpunkts koledžu tīklā iesaistītiem institūtiem un citām struktūrām, kā arī ārējām vienībām un plašākai sabiedrībai.

Viens Sekretariāta darbinieks darbojas kā EDAK vadītājs un var darboties arī kā EDAP augsta līmeņa kursu direktors.

4. Sekretariāts cieši sadarbojas ar Komisiju.

Katrs institūts, kas iekļauts EDAK tīklā, ieceļ kontaktpersonu, ar kuru Sekretariāts risina visus organizatoriskos un administratīvos jautājumus, kas saistīti ar EDAK apmācību pasākumu organizāciju.

9. pants

Dalība EDAK apmācību pasākumos

1. Visos EDAK apmācību pasākumos drīkst piedalīties valstspiederīgie no visām dalībvalstīm un valstīm, kas pievienojas. Organizējošie un vadošie institūti nodrošina, ka šo principu piemēro bez izņēmumiem.

Principā EDAK apmācību pasākumos drīkst piedalīties arī kandidātvalstu un, vajadzības gadījumā, trešo valstu valstspiederīgie.

2. Dalībnieki ir civilais un militārais personāls, kas risina ar EDAP stratēģiskajiem aspektiem saistītos jautājumus.

EDAK apmācību pasākumos var uzaicināt piedalīties, inter alia, starptautisku organizāciju, nevalstisko organizāciju, akadēmisko institūtu un plašsaziņas līdzekļu, kā arī uzņēmēju aprindu pārstāvjus.

3. Dalībniekam, kurš pabeidzis EDAK kursu, izsniedz ĢS/AP parakstītu sertifikātu. Par sertifikāta formu un saturu lemj Vadības komiteja. Šo sertifikātu atzīst dalībvalstis un ES iestādes.

10. pants

Sadarbība

EDAK sadarbojas ar starptautiskām organizācijām un citām atbilstīgām struktūrām, piemēram, trešo valstu mācību iestādēm, kā arī izmanto to speciālās zināšanas.

11. pants

Finansējums

1. Katra dalībvalsts, ES iestāde, ES aģentūra un institūts, kas veido EDAK tīklu, sedz visas izmaksas, kas saistītas ar dalību EDAK, tostarp algas, pabalstus, ceļa un uzturēšanās izdevumus un izmaksas, kas saistītas ar EDAK apmācību pasākumu organizatorisko un administratīvo nodrošinājumu.

2. Dalībvalstis un institūti, kuri veido EDAK tīklu, katrs sedz visas izmaksas, kas saistītas ar personālu, kuru tie deleģē uz Sekretariātu, tostarp algas, pabalstus, ceļa un uzturēšanās izdevumus un izmitināšanas izdevumus darbiniekiem, kas atrodas komandējumā.

3. Padomes Ģenerālsekretariāts sedz visas izmaksas, kas saistītas ar 8. pantā minētajiem uzdevumiem, ko tas veic, tostarp saistībā ar tā nodrošināto personālu.

4. Katrs EDAK apmācību pasākumu dalībnieks sedz visas izmaksas, kas saistītas ar viņa dalību.

5. Konkrētu darbību finansēšanai, jo īpaši EDAK informācijas sistēmu tīklu vai programmatūras izstrādes, izveides un darbības nodrošināšanas finansēšanai, kā noteikts 4. panta 3. punktā, Padomes Ģenerālsekretariāts pārvalda dalībvalstu un EDAK tīklu veidojošo institūtu brīvprātīgos ieguldījumus kā īpašiem mērķiem iezīmētus ieņēmumu.

6. Par praktiskiem pasākumiem saistībā ar 5. punktā minētajiem ieguldījumiem lemj Vadības komiteja.

12. pants

Drošības reglaments

EDAK pasākumiem piemēro Padomes drošības reglamentu, kas izklāstīts Padomes Lēmumā 2001/264/EK (2001. gada 19. marts), ar ko pieņem Padomes drošības reglamentu (2).

13. pants

Pārskats

Šo vienoto rīcību pārskata un vajadzības gadījumā groza, ņemot vērā EDAK turpmākās perspektīvas un to iespējamās ietekmes pētījumu. Pētījumā pievēršas arī tādiem aspektiem kā Sekretariāts, personāla spējas, IT sistēmas darbība, konferenču rīkošanas iespējas, finanšu pasākumi, EDAP sniegto apmācību pārvaldība un saskaņošana ES mērogā un EDAK tīkla civilo un militāro dalībnieku līdzsvars; pētījumu sagatavo Padomes Ģenerālsekretariāts, un prezidentvalsts to iesniedz Padomei līdz 2008. gada novembrim.

Turklāt šo vienoto rīcību pārskata un vajadzības gadījumā groza ne vēlāk kā līdz 2011. gada 31. decembrim.

14. pants

Atcelšana

Ar šo atceļ Vienoto rīcību 2005/575/KĀDP.

15. pants

Spēkā stāšanās

Šī vienotā rīcība stājas spēkā tās pieņemšanas dienā.

16. pants

Publicēšana

Šo vienoto rīcību publicē Eiropas Savienības Oficiālajā Vēstnesī.

Luksemburgā, 2008. gada 23. jūnijā Padomes vārdā — priekšsēdētājs I. JARC

(1) OV L 194, 26.7.2005., 15. lpp.

(2) OV L 101, 11.4.2001., 1. lpp. Lēmumā jaunākie grozījumi izdarīti ar Lēmumu 2007/438/EK (OV L 164, 26.6.2007., 24. lpp.).